Arran de la tramitació a la Comissió d’Indústria del Parlament de Catalunya del Projecte de llei de seguretat industrial, que comporta la supressió de la Subdirecció General de Seguretat Industrial i la creació de l’Agència Catalana de Seguretat Industrial, la privatització del servei públic que prestem, amb greus repercussions laborals, les Seccions Sindical de CCOO, CGT i CATAC-IAC al Departament de Treball i Indústria de la Generalitat el proppassat dilluns dia 23 de gener hem presentat al Molt Hble. President de la Generalitat de Catalunya,
Conseller de Treball i Indústria, i als President dels Grups Parlamentaris de CiU, Socialistes Ciutadans pel Canvi, ERC, PP i ICV-EA les signatures d’un Manifest signat per 57 treballadors i treballadores (75% de la plantilla de la Subdirecció General de Seguretat Industrial) en el qual es demana la reconsideració del Projecte de llei, especialment pel que fa a l’Agència Catalana de Seguretat Industrial ja que ha tingut el dictamen negatiu i les consideracions del Consell de Treball Econòmic i Social de Catalunya (CETESC) sobre el projecte de llei, així com les consideracions de la Direcció General de Pressupostos i de la Intervenció General de la Generalitat entre d’altres organismes, contràries a la creació de l’Agència de Seguretat Industrial.

DEMANEM AL GOVERN DE LA GENERALITAT I A TOTS ELS GRUPS PARLAMENTARIS:

1.       La Supressió del Títol III de l’actual Projecte de llei de Seguretat Industrial que proposa la creació de l’ Agència Catalana de Seguretat Industrial tal com proposen el CTESC, Direcció General de Pressupostos i la Intervenció General de la Generalitat.

2.       En el supòsit que es considerés com a imprescindible la creació d’un ens instrumental, que aquest sigui un organisme autònom de carácter administratiu subjecte al dret públic, amb un sistema de control de la gestió econòmico-financera basat en la Fiscalització Prèvia de la Despesa per la Intervenció General de la Generalitat i amb personal funcionari subjecte al Text refós de funció pública i demés normativa d’aplicació, i al personal laboral el Conveni Únic de personal laboral de la Generalitat de Catalunya.

3.       S’asseguri mitjançant una disposició transitòria una clàusula la qual garanteixi el diàleg i negociació social amb els sindicats més representatius de la Mesa Sectorial de personal d’administració i Tècnic de la Generalitat de Catalunya, pel que fa a la reassignació d’efectius, la nova estructura i nova relació de llocs de treball de l’ens instrumental.

4.      Que la inspecció dels organismes de control resti sempre reservada a funcionaris públics.